ธปท.ตั้ง 4ผู้ช่วยใหม่ เลื่อนชั้น1
ธปท.ปรับโครงสร้างการบริหารงานใหม่ ตั้ง 5 ผู้ช่วยผู้ว่าการ มีผล 1 ต.ค.นี้
29 ก.ย. 2559

ธปท.ปรับโครงสร้างการบริหารงานใหม่ ตั้ง 5 ผู้ช่วยผู้ว่าการ มีผล 1 ต.ค.นี้
นายจิรเทพ เสนีวงศ์ ณ อยุธยา โฆษกธนาคารแห่งประเทศไทย (ธปท.) เปิดเผยว่า คณะกรรมการ ธปท.มีมติเห็นชอบให้แต่งตั้งผู้บริหารระดับสูงขึ้นเป็นผู้ช่วยผู้ว่าการ โดยให้ นางจันทวรรณ สุจริตกุล ผู้ช่วยผู้ว่าการ สายตลาดการเงิน เป็น ผู้ช่วยผู้ว่าการ สายยุทธศาสตร์และความสัมพันธ์องค์กร
นอกจากนี้ ได้เลื่อนตำแหน่ง น.ส.วชิรา อารมย์ดี จาก ผู้อำนวยการอาวุโส ฝ่ายตลาดการเงิน เป็น ผู้ช่วยผู้ว่าการ สายตลาดการเงิน นายสมบูรณ์ จิตเป็นธม จาก ผู้อำนวยการอาวุโส ฝ่ายนโยบายการกำกับสถาบันการเงิน เป็น ผู้ช่วยผู้ว่าการ สายนโยบายสถาบันการเงิน นายพฤทธิพงศ์ ศรีมาจันทร์ จาก ผู้อำนวยการอาวุโส ฝ่ายกฎหมายเป็น ผู้ช่วยผู้ว่าการ สายช่วยงานบริหาร และ น.ส.สิริธิดา พนมวัน ณ อยุธยา จาก ผู้อำนวยการอาวุโส ฝ่ายตรวจสอบ 2 เป็น ผู้ช่วยผู้ว่าการ สายนโยบายระบบการชำระเงินและเทคโนโลยีทางการเงิน
ทั้งนี้ ตำแหน่งผู้ช่วยผู้ว่าการ สายยุทธศาสตร์และความสัมพันธ์องค์กร และผู้ช่วยผู้ว่าการ สายนโยบายระบบการชำระเงินและเทคโนโลยีทางการเงิน เป็นสายงานตามโครงสร้างองค์กรใหม่ ซึ่งที่ประชุมคณะกรรมการ ธปท. เห็นชอบ เมื่อวันที่ 31 ส.ค. 2559 เพื่อที่จะให้การทำงานของ ธปท.สอดคล้องและเหมาะสมกับสภาพเศรษฐกิจที่กำลังจะปรับเปลี่ยนไปสู่การเป็นเศรษฐกิจดิจิทัล และเกิดธุรกรรมฟินเทค รวมทั้งเกิดสถาบันการเงินที่ไม่ใช่ธนาคารขึ้นอีกหลายประเภท โดยให้มีผลตั้งแต่วันที่ 1 ต.ค.นี้ เป็นต้นไป